שי מרקמן

פינת הצפרות והציפורים – מכללת אורנים

אחת מפינות שביל אורנים היא פינת הצפרות והציפורים. כידוע, ציפורים נפוצות בכל יבשות העולם, וישראל היא אחד ממרכזי הנדידה העיקריים של ציפורים בשל מיקומה בגשר בין שלוש יבשות: אירופה, אסיה ואפריקה. חקר ציפורים הוא נושא מרכזי וחשוב מסיבות רבות, בהן: העובדה שציפורים מעבירות מחלות שמסוכנות גם לבני אדם כמו קדחת הנילוס המערבי ושפעת העופות; הן משמשות מקור עניין לאנשים רבים ומוקד לימודי ותיירותי (ראה דוגמת אגמון החולה); הן נמצאות בסמיכות למשכנות האדם; ומשמשות כמדבירות ביולוגיות של חרקים ומכרסמים שנחשבים מזיקי חקלאות.

הפינה המיועדת תיבנה בהדרגתיות תוך שימת לב לתגובת הציפורים לחלקי הפינה. ראשית, כדי ליצור משיכה של ציפורים לאזור, יונחו כמה מתקני האכלה שייעודם למשוך מינים שונים של ציפורים. לדוגמא, מתקן עם מי סוכר ימשוך בעיקר צופיות הניזונות מצוף וגם מחרקים, ומכאן תפקידן כמאביקות של גינות הנוי והיבולים וכמדבירות ביולוגיות של זבובונים ויתושים. מתקן נוסף יכיל זרעים וימשוך כמה מיני ציפורים מקומיות, כגון ירגזים, דרורים, ירקונים וחוחיות. נוסף על כך, נתקין קערית מים לשתייה ורחצה לציפורים כדי להגדיל את השירותים הניתנים לציפורים ובכך להבטיח את הגעתן לפינה והיותה פינה מחנכת ומלמדת. בהמשך, ובהתאם למיני הציפורים שיגיעו, יוצבו במקום כמה שלטים בנושא ציפורים כמקור חינוכי קבוע גם במקרה ולא תופענה ציפורים ברגע נתון.